PÄÄTÖS N:o 24-54,

tehty 6 päivänä toukokuuta 1954,

perustamissopimuksen 66 artiklan 1 kohdan täytäntöönpanoa koskevaksi asetukseksi seikoista, joiden perusteella yrityksen katsotaan olevan jonkun määräysvallassa

KORKEA VIRANOMAINEN, joka

ottaa huomioon perustamissopimuksen 66 artiklan,

sekä katsoo, että

perustamissopimuksen 66 artiklan 1 kohdan mukaan korkean viranomaisen on asetuksella määriteltävä seikat, joiden perusteella yrityksen katsotaan olevan jonkun määräysvallassa, ja

määräysvalta voi olla joko niillä, joilla on tietyt oikeudet, tai niillä, joilla on oikeus täysin itsenäisesti käyttää tällaisia oikeuksia,

ja joka on kuullut ministerineuvostoa,

ON PÄÄTTÄNYT SEURAAVAA:

1 artikla

Jäljempänä tarkoitetut oikeudet tai sopimukset ovat yrityksen suhteen olevan määräysvallan perusteita, jos ne joko yksin tai yhdessä tapaukseen liittyvien tosiasiallisten tai oikeudellisten seikkojen kanssa tekevät mahdolliseksi yrityksen toiminnasta määräämisen sen tuotannon, hintojen, investointien, toimitusten, myynnin tai voitonjaon osalta:

1) omistusoikeus yrityksen kaikkiin tai joihinkin varoihin taikka käyttöoikeus niihin;

2) oikeudet tai sopimukset, joiden nojalla voidaan vaikuttaa yrityksen toimielinten kokoonpanoon, äänestyksiin tai päätöksiin;

3) oikeudet tai sopimukset, joiden nojalla joku yksin tai yhdessä muiden kanssa johtaa yrityksen liiketoimintaa;

4) sopimukset, jotka koskevat yrityksen voiton laskemista tai jakamista;

5) sopimukset, jotka koskevat yrityksen kaikkia toimituksia tai myyntipaikkoja tai niiden huomattavaa osaa, jos kyseiset sopimukset kestoltaan tai määrällisesti ylittävät tällaisia asioita koskevissa kaupallisissa sopimuksissa tavanomaisen tason.

2 artikla

Edellä 1 artiklassa tarkoitettua määräysvaltaa ei katsota olevan silloin, kun yritystä perustettaessa tai sen pääomaa korotettaessa pankit tai rahoituslaitokset hankkivat yrityksen osakkeita tai osuuksia tarkoituksenaan myydä niitä markkinoilla, jos ne eivät käytä niihin liittyvää äänioikeutta.

3 artikla

1. Edellä 1 artiklassa tarkoitetut seikat ovat yrityksen suhteen olevan määräysvallan perusteita henkilölle, yritykselle taikka henkilöiden tai yritysten ryhmille, jotka:

1) ovat kyseisten oikeuksien haltijoita tai kyseisten sopimusten mukaisia edunsaajia;

2) olematta kyseisten oikeuksien haltijoita tai kyseisten sopimusten mukaisia edunsaajia voivat käyttää kyseisten sopimusten mukaisia oikeuksia;

3) toisen asiamiehenä esiintyvät yrityksen varojen tai yrityksen osakkeiden tai osuuksien omistajana ja heillä on oikeus käyttää niihin liittyviä oikeuksia.

2. Jos toisen henkilön oikeuksia koskeva käyttöoikeus kuitenkin perustuu yksityisoikeudelliseen oikeustoimeen, edellisen kohdan 2 ja 3 alakohdan säännöksiä ei sovelleta, jos kyseisen oikeuden haltija näyttää:

1) että hänen valtuutensa voidaan milloin tahansa peruuttaa;

2) että häntä sitovat päämiehen antamat erityiset toimiohjeet; ja

3) että hän saa korkean viranomaisen sitä mahdollisesti pyytäessä ilmoittaa tälle päämiehen nimen ja osoitteen.

4 artikla

Tämä päätös tulee voimaan yhteisössä 1 päivänä kesäkuuta 1954.

Korkea viranomainen käsitteli tätä päätöstä ja teki sen kokouksessaan 6 päivänä toukokuuta 1954.

Korkean viranomaisen puolesta

Puheenjohtaja

Jean MONNET